b'\n_START_ARTICLE_\nEuroopan jalkapalloliitto\n_START_SECTION_\nHistoria\n_START_PARAGRAPH_\nUefa perustettiin 15. kes\xc3\xa4kuuta 1954 Baselissa Sveitsiss\xc3\xa4, Ranskan, Italian ja Belgian jalkapalloliittojen neuvotteluiden tuloksena. Uefan p\xc3\xa4\xc3\xa4maja sijaitsi vuoteen 1959 asti Pariisissa, jonka j\xc3\xa4lkeen se siirrettiin Berniin Sveitsiin. Uefan hallinnollinen keskus on sijainnut Nyonissa Sveitsiss\xc3\xa4 vuodesta 1995. Liiton ensimm\xc3\xa4inen puheenjohtaja oli Ebbe Schwartz. Uefa koostui alkujaan 25 kansallisesta jalkapalloliitosta. Nyky\xc3\xa4\xc3\xa4n siihen kuuluu 54 kansallista jalkapalloliittoa.\n_START_SECTION_\nKorruptio\n_START_PARAGRAPH_\nFifan eettinen komitea m\xc3\xa4\xc3\xa4r\xc3\xa4si 21. joulukuuta 2015 Fifan puheenjohtajalle Sepp Blatterille ja Uefan puheenjohtajalle Platinille kahdeksan vuoden toimintakiellon kaikessa jalkapallotoiminnassa korruption vuoksi. Perusteluna on Blatterin helmikuussa 2011 Platinille antama 1,8 miljoonan euron suuruinen palkkio, jolle ei l\xc3\xb6ytynyt asiallista perustetta. Molemmat saivat my\xc3\xb6s sakot. Molemmat ilmoittivat valittavansa p\xc3\xa4\xc3\xa4t\xc3\xb6ksist\xc3\xa4 urheilun kansainv\xc3\xa4liseen vetoomustuomioistuimeen CASiin.\n_START_SECTION_\nHallitus\n_START_PARAGRAPH_\nOsa hallituksen j\xc3\xa4senist\xc3\xa4 valitaan 4 vuodeksi kerrallaan ja osa 2 vuodeksi. Vuonna 2018 Euroopan jalkapalloliiton hallituksen j\xc3\xa4senist\xc3\xa4 96\xc2\xa0% oli miehi\xc3\xa4 (23 henkil\xc3\xb6\xc3\xa4) ja 4\xc2\xa0% oli naisia (1 henkil\xc3\xb6).'